BA คัมแบ็คเส้นทางภูเก็ต-หาดใหญ่ ดีเดย์เริ่มบินสิ้นเดือนนี้
BA แจ้งกลับมาเปิดให้บริการเที่ยวบินเส้นทางภูเก็ต-หาดใหญ่ เริ่ม 31 ต.ค.นี้ พร้อมทั้งเปิดให้บริการห้องรับรองผู้โดยสาร ณ สนามบินสุวรรณภูมิ, สนามบินเชียงใหม่, สนามบินภูเก็ต และสนามบินสมุย ตั้งแต่วันที่ 1 พ.ย.64 เป็นต้นไป
20 ต.ค. 2564

บริษัท การบินกรุงเทพ จำกัด (มหาชน) หรือ BA หรือสายการบินบางกอกแอร์เวย์ส แจ้งกลับมาเปิดให้บริการเที่ยวบินเส้นทางภูเก็ต – หาดใหญ่ (ไป – กลับ) เริ่มวันที่ 31 ตุลาคม 2564 พร้อมทั้งเปิดให้บริการห้องรับรองผู้โดยสาร ณ สนามบินสุวรรณภูมิ, สนามบินเชียงใหม่, สนามบินภูเก็ต และสนามบินสมุย ตั้งแต่วันที่ 1 พฤศจิกายน 2564 เป็นต้นไป
สำหรับเที่ยวบินเส้นทางภูเก็ต – หาดใหญ่ จะให้บริการวันละ 1 เที่ยวบิน ด้วยเครื่องบินแบบเอทีอาร์ 72-600 เที่ยวบินที่ PG298 ออกจากสนามบินภูเก็ต เวลา 09.45 น. ถึงสนามบินหาดใหญ่ เวลา 10.50 น. และเที่ยวบินที่ PG299 ออกจากสนามบินหาดใหญ่ เวลา 11.20 น. ถึงสนามบินภูเก็ตเวลา 12.25 น.
ทั้งนี้ทำให้สายการบินฯ มีเที่ยวบินให้บริการทั้งสิ้น 9 เส้นทางบิน ดังนี้
1.เส้นทางกรุงเทพฯ – สมุย (ไป – กลับ) : ให้บริการวันละ 6 เที่ยวบิน และเที่ยวบินพิเศษเฉพาะผู้โดยสารที่เดินทางมาจากต่างประเทศ วันละ 2 เที่ยวบิน
2.เส้นทางกรุงเทพฯ – เชียงใหม่ (ไป – กลับ) : ให้บริการวันละ 3 เที่ยวบิน
3.เส้นทางกรุงเทพฯ – ภูเก็ต (ไป – กลับ) : ให้บริการวันละ 3 เที่ยวบิน
4.เส้นทางกรุงเทพฯ – ลำปาง (ไป – กลับ) : ให้บริการวันละ 2 เที่ยวบิน
5.เส้นทางกรุงเทพฯ – สุโขทัย (ไป – กลับ) : ให้บริการวันละ 1 เที่ยวบิน
6.เส้นทางสมุย – ภูเก็ต (ไป – กลับ) : ให้บริการวันละ 2 เที่ยวบิน
7.เส้นทางสมุย – สิงคโปร์ (ไป – กลับ) : ให้บริการสัปดาห์ละ 3 เที่ยวบิน (เฉพาะวันจันทร์, พฤหัสบดี และอาทิตย์)
8.เส้นทางกรุงเทพฯ – ตราด (ไป – กลับ) : ให้บริการวันละ 1 เที่ยวบิน
9.เส้นทางภูเก็ต – หาดใหญ่ (ไป – กลับ) : ให้บริการวันละ 1 เที่ยวบิน *เริ่ม 31 ตุลาคม 2564
นอกจากนี้สายการบินฯ จะกลับมาเปิดให้บริการห้องรับรองผู้โดยสาร ณ สนามบินสุวรรณภูมิ สนามบินเชียงใหม่ สนามบินภูเก็ต และสนามบินสมุย เริ่มตั้งแต่วันที่ 1 พฤศจิกายน 2564 เป็นต้นไป
สำหรับเวลาทำการของห้องรับรองผู้โดยสารแต่ละแห่ง เป็นดังนี้ สนามบินสุวรรณภูมิ : ให้บริการทุกวัน ตั้งแต่เวลา 06.00-18.00 น., สนามบินสมุย : ให้บริการทุกวัน ตั้งแต่เวลา 06.30-19.30 น., สนามบินภูเก็ต : ให้บริการทุกวัน ตั้งแต่เวลา 07.30-19.30 น., สนามบินเชียงใหม่ ให้บริการทุกวัน ในเวลา 08.00-09.30 น., 12.30-14.00 น. และ 17.00-18.30 น.
โดยผู้โดยสารที่มาใช้บริการจะต้องสวมหน้ากากอนามัยตลอดเวลาที่ใช้บริการ ยกเว้นขณะรับประทานอาหารและเครื่องดื่ม เพื่อความปลอดภัยด้านสุขอนามัยสูงสุด และสร้างความมั่นใจแก่ผู้โดยสารและผู้มาใช้บริการ
อย่างไรก็ดีสายการบินฯ ยังคงปฏิบัติตามมาตรการรักษาความปลอดภัยด้านสุขอนามัย ของกระทรวงสาธารณสุข และสำนักงานการบินพลเรือนแห่งประเทศไทย (กพท.) อย่างเคร่งครัด โดยเข้มงวดในมาตรการรักษาระยะห่าง (Social Distancing) พร้อมทั้งทำความสะอาดห้องรับรองผู้โดยสารด้วยน้ำยาฆ่าเชื้อตามมาตรฐานโดยผู้ชำนาญการในทุกจุด
 